Steyn verloor staanplek | Netwerk24
Steyn verloor staanplek
Deur Martinette Hay 29 November 2018 06:02
Die standbeeld van pres. M.T. Steyn gaan vanaf die Kovsie-kampus in Bloemfontein verskuif word.
Die standbeeld van pres. M.T. Steyn het sy staanplek voor die hoofgebou van die Universiteit van die Vrystaat (UV) in Bloemfontein verloor.
Prof. Francis Petersen, rektor van die UV, het Vrydag (23/11) ná ’n ure lange raadsvergadering by Golden Gate aangekondig dat dié standbeeld van die universiteitsterrein verwyder sal word.
Daar is nog nie uitsluitsel oor waarheen die standbeeld verskuif sal word nie.
“Die nuwe ligging sal in samewerking met Steyn se familie bepaal word,” het Petersen gesê.
Marietjie Gericke het Saterdag (24/11) in Volksblad berig dat Tokkie Pretorius, direkteur van die Oorlogsmuseum van die Boere-republieke, meen dit sal ’n groot aanwins wees as die beeld daarheen verskuif word.
Sy skryf adv. Colin Steyn, senior staatsadvokaat en agterkleinseun van pres. M.T. Steyn, glo ook dat die beeld groot waarde tot die Oorlogsmuseum kan byvoeg.
Steyn het die Vrouemonument deur die Vrouemonumente-kommissie hier laat oprig.
Gesprekke by die UV oor die moontlike herposisionering van die Steyn-standbeeld het reeds in 2003 begin.
Die debat rondom die Steyn-standbeeld, die sesde en laaste president van die onafhanklike Oranje-Vrystaat van 1896 tot 1902, het weer vlamgevat toe ’n groep UV-studente vroeër vanjaar gevra het dat dit verwyder word.
Hulle het gesê dit verteenwoordig ’n tydperk in die geskiedenis waarvan hulle nie deel voel nie.
’n Taakspan is daarna aangestel om die toekoms van die beeld te bepaal. Dié taakspan het vier opsies in die hersieningsproses oorweeg: die behoud van die standbeeld in sy huidige posisie, herinterpretasie, hervestiging op die kampus, of die verskuiwing na ’n terrein weg van die kampus af.
Die taakspan het ’n onafhanklike erfeniskonsultant aangestel om ’n erfenis-impak-assessering (EIA) uit te voer soos deur erfeniswetgewing voorgeskryf, wyd te beraadslaag en kwalitatiewe data in te samel. Dit het ’n openbaredeelnameproses ingesluit.
Petersen sê dit was nie ’n maklike besluit nie.
“Die besluit is nie ligtelik geneem nie, maar ek glo dit was in die beste belang van die universiteit.”
Hy beklemtoon dat dit nie gaan oor wie verloor het of wie aan die wenkant staan nie.
“Dit is nie ’n aanval op ’n spesifieke kultuur nie, maar fokus eerder op die toekoms wat gebou word. Om die standbeeld in sy huidige posisie te hou – voor die gebou wat die universiteit se uitvoerende bestuur huisves – strook nie met die beginsels van inklusiwiteit en diversiteit nie,” het Petersen in ’n persverklaring gesê.
Lacea Loader, direkteur: kommunikasie en handelsmerk-bestuur, het in ’n verklaring gesê die nodige prosesse, soos uiteengesit deur die Vrystaatse erfenisowerheid, sal met die herposisionering van die standbeeld gevolg word.
Meer oor: Kovsies | Bloemnuus | Standbeeld